Salüüü  Eigentli hani gar nüt spannends  z'verzellä. Aber i ha dänkt i muess mi mol widr mäldä.. Dr Zischtig isch nämmli aabrochä, und dr negschti Zischtig isch denn scho mi letscht Daag! No 8 Dääg bini also do bi miner supertollä Familiä.  Alles läuft guet. D'Frida het mi mol lieb, mol nid, d'Rikke het mr scho xeit das si mues brüele wenn i gang (si het übrigens no Geburi letscht wuchä), und mit minä liebschte Chorlütt will i mi die Wuche no einisch träffä wenns glingt. Mit dr Prisca bini letscht Wuchenend es letschts mol ind Karaokebar und  d'Ann-Christine wirdi wohl au no 2,3mol xeh. Die 2 reise au negscht Wuchä. Hmm jo es isch langsam Ufbruchstimmig aaxeit. Au do im Huus. Die letschte Renovierigsarbete laufä, si hei e Mieter wo zimmli sicher zueseit und s'Huus in Belgie und d'Schuel fürd Rikke isch klar (si goht jez in e änglischi internationali Schuel). Usserdäm sisi am Nämä usstudiere fürä Bueb wos im Herbscht git. Mamma findet Fillip schön, d'Chinder si für Julian ;).  Zu dr EM vilicht no. Gwüssi vo öich hei jo dänkt ich sig do oobe  abgschottet und si müese mi informiere, messi ;). Nomol zum mitschribe: Norwägä isch nid ufem Mars und es isch au nid immer unter 0 Grad do =).  Dr Match Schwiz-Türkei hani an dr Grossliinwand in dr Stadt xeh und bi nocher so deprimiert xi, dasi mi ganz lang nüm fürd EM intressiert ha und erscht 2 Dääg druff erfahre ha das d'Schwiz geg Portugal gunne het:). I ha miterä Gänferin gschwätzt am Match... aber mis Französisch isch leider nüm bruchbar xi. Das isch mr soo peinlich xi.. aber naja, uf norwägisch  ischs ganz guet gange, und mini 2 dütsche Kolleginne hei so au chönä mitschnure :). Ha äfach d'Vorstellig jääs gfunde. Triffsch e Schwizerin und schnursch norwägisch... Mit dä Dütschä ischs eh luschtig xi. Si hei voll fürd Schwiz gfieberet und mitglitte.. und wenn ich mit ihne Dütschi Mätch gluegt ha hei si sälbschtverständlich chönä drvo usgoh dasi füre Gegner bi!! Hoffemer mol si chöme nid ins Final... mal schauen.  Aber es isch jo scho toll Schwizer zsii im Usland. Die hei eifach alli gärn. Und es isch  wahnsinnig WIE VILL lütt scho mol in dr Schwiz xi si. Zum Skifahre, wanderä oder in dr Chemie schaffä. Spannend z'ghörä wenn im Usgang plötzli eini seit, ah was, du chunsch us dr Schwiz? I gang grad am Mentig uf Prattele. ...Ah schön, kenni ;).  In dä letschtä Dääg isch dr Trude ihri chlini Schweschter mit Maa und 1,5jehrigem Sohn uf Bsuech xi ...drum herscht jez e sau Puff und Chaos und do muesi morn drhinter.  Und drum schlof i jez au ändlich...! Ha ebe am Wuchenend zvill usgschlofe und bi bis  jez gar noni müed xi. Also denn verabschiid ich mi mol und mäld mi worschiindli nomol mit minä definitive Reiseplän.